Oda-vissza

Kellék: 52 lapos francia kártyacsomag, 2 néző.

Előadás: A bűvész megkéri az egyik nézőt, hogy a kártyacsomagot tetszése szerint keverje össze. Miután az egyik néző a kártyacsomagot tetszés szerint összekeverte, a bűvész megkéri a másik nézőt, hogy a kártyacsomagot emelje ketté, törekedve arra, hogy a két csomag lapjainak száma ugyanannyi legyen, vagy ha nem ugyanannyi, ne legyen nagy eltérés a két csomag lapjainak száma között. A csomagok lapjainak megszámoltatásával ellenőriztetheti a bűvész, hogy a csomagok lapjainak száma között mennyi az eltérés. Ha esetleg az egyik csomagban legalább 30 lap van, vagy a másik csomagban legfeljebb 20 lap van, akkor a bűvész az egyik nézővel tetessen át a nagyobb csomagból annyi lapot a kisebb csomagba, hogy a nagyobb csomagban 30-nál kevesebb lap legyen, és a kisebb csomagban 20-nál több lap legyen. Ezután az egyik néző válassza ki az egyik csomagot, mindegy melyiket, ez a választott csomag az egyik nézőhöz kerül, a másik csomag a másik nézőhöz kerül. Mindkét csomagban a lapok hátlappal felfelé néznek.

A bűvész megkéri mindkét nézőt, hogy gondoljanak egy 15-nél nem kisebb és egy 20-nál nem nagyobb számra egymástól függetlenül. Tehát nem kell, hogy mindkét néző ugyanarra a számra gondoljon. A bűvész ezután megkéri mindkét nézőt, hogy a náluk levő csomagból válasszanak egy lapot, nézzék meg, jegyezzék meg, és a választott lapot a nézők hátlappal felfelé nézve tegyék a náluk levő csomag aljára. Ezután a nézők számoljanak le egyesével annyi lapot a náluk levő csomagból, amilyen számra gondoltak, a csomag megmaradt részét tegyék a leszámolt lapokra. Ezután a nézők cseréljék ki egymással a náluk levő csomagokat. Ezután a nézők számoljanak le egyesével annyi lapot a náluk levő csomagból, amilyen számra gondoltak, a csomag megmaradt részét tegyék a leszámolt lapokra. Ezután a nézők cseréljék ki egymással a náluk levő csomagokat. Ezután a nézők számoljanak le egyesével annyi lapot a náluk levő csomagból, amilyen számra gondoltak, a csomag megmaradt részét tegyék a leszámolt lapokra. Ekkor a nézők nézzék meg a náluk levő csomag legfelső lapját, és mindkét néző nagy csodálkozások közepette észreveheti, hogy ez az általuk választott lap. A bűvész felhívhatja a nézők közötti telepatikus kapcsolatra a figyelmet, ugyanis a nézők egymástól függetlenül választottak számot és számoltak a csomagokból annyi lapot, amennyi a választott szám, és így is a választott lap a csomag aljáról a csomag tetejére került.

Magyarázat: A mutatvány teljesen automatikus, matek alapon működik. Csak arra kell vigyázni, hogy a nézők által gondolt számok a nagyobb csomag lapjainak számának felénél több legyen, és kevesebb legyen a kisebb csomag lapjainak számánál.

Kövessük végig, hogy mi történik a kártyacsomagokkal, illetve a választott lapokkal. Legyen valamelyik csomag lapjainak száma *m*. Ebből a csomagból az első néző választ egy lapot, és a választott lapot a csomag aljára teszi. Ekkor a választott lap a csomagban felülről számolva az *m* sorszámú helyen van, alulról számolva az első helyen van. Az első néző *x* lapot számol a csomag tetejéről az asztalra egyesével, majd a csomag maradék része rákerül a leszámolt lapokra, ahol *x* több mint a csomag lapjainak számának fele. Ekkor a választott kártya a csomagban felülről számolva az *m*-*x* sorszámú helyen van, alulról számolva az *x*+1 sorszámú helyen van. A választott lap ekkor a csomag felső felében van, ugyanis az első néző a csomag lapjainak számának felénél több lapot számol le a csomag tetejéről a csomag aljára. Ekkor a csomag a második nézőhöz kerül. A második néző *y* lapot számol a csomag tetejéről az asztalra egyesével, majd a csomag maradék része rákerül a leszámolt lapokra, ahol *y* több mint a csomag lapjainak számának fele. Mivel a második néző több lapot számol le a csomag tetejéről a csomag aljára, mint a csomag lapjai számának a fele, és a választott lap a csomag felső felében van, így a választott lap is a most leszámolt lapok között van. Ekkor a választott kártya a csomagban felülről számolva az *x*+1 sorszámú helyen van, alulról számolva az *m-x* sorszámú helyen van, függetlenül az *y* értékétől. Ekkor a csomag újra az első nézőhöz kerül. Az első néző megint *x* lapot számol a csomag tetejéről az asztalra egyesével, majd a csomag maradék része rákerül a leszámolt lapokra. Ekkor a választott kártya a csomagban felülről számolva az elsőhelyen van, alulról számolva az *m* sorszámú helyen van. Tehát a választott lap a csomag aljáról a csomag tetejére került, függetlenül attól, hogy hány lapot számolt az első néző és hány lapot számolt a második néző. Csak arra kellett vigyázni, hogy mindkét néző a csomag lapjainak számának felénél több lapot számoljon, és a csomag lapjainak számánál kevesebbet számoljon.